कलश यात्रा निकालकर किया भक्तों का स्वागत, भजन भी गाए
आज नगर में प्रवेश करेगी यात्रा मुख्यमंत्री भी होंगे शामिल
नर्मदा जल व पर्यावरण संरक्षण के संदेश को लेकर अमरकंटक से निकली नमामि देवी नर्मदा सेवा यात्रा ने 85वें दिन सोमवार को किठुद ग्राम से बड़वाह सीमा क्षेत्र में प्रवेश किया। इस दौरान बैंडबाजे व ढोल-ताशों के साथ यात्रा का उत्साहपूर्वक स्वागत किया। यात्रा रतनपुर, सेमरला, मुराल्ला होते हुए रामगढ़ पहुंची। यहां आश्रम में सेवा यात्रा के सदस्यों ने रात्रि विश्राम भी किया। इसमें धर्मसभा हुई।
दोपहर करीब दो बजे सेवा यात्रा का काफिला ईको फ्रेंडली प्रवेश द्वार से किठूद गांव पहुंचा। इसमें विधायक हितेंद्र सिंह सोलंकी, भाजपा कार्यकर्ताओं व अफसरों ने यात्रा का स्वागत किया। महेश्वर विधायक राजकुमार मेव ने वाहन पर स्थापित नर्मदा कलश को अपने सिर पर धारण कर पैदल चले। उन्होंने विधायक हितेंद्र सिंह सोलंकी को कलश सौंपा। विधायक ने कलश का पूजन कर उसे सिर पर लेकर यात्रा को नेतृत्व किया। शासकीय प्राथमिक व माध्यमिक शाला की करीब 50 छात्राओं ने भी अपने सिर पर कलश लेकर यात्रा में शामिल हुई। धार्मिक ध्वज व कलश यात्रा के साथ एक किमी तक पैदल यात्रा निकली। इसके बाद यात्रा रतनपुर रवाना हुई। इस दौरान एसडीएम मधुवंतराव धुर्वे, तहसीलदार अवधेश चतुर्वेदी, तहसीलदार सत्येंद्र बैरवा, जनपद सीईओ हेमेंद्र सिंह चौहान सहित अन्य प्रशासनिक अफसर व भाजपा कार्यकर्ता उपस्थित थे।
ग्रामीणों व विद्यार्थियों को दिलाई शपथ
किठुद के बाद रतनपुर पहुंची। यात्रा का ग्रामीणों ने स्वागत किया। यात्रा मार्ग पुष्पों से पटा नजर आया। भजन कीर्तन के बीच यात्रा गांव की गलियों से निकली। ग्रामीणों ने भी यात्रा में अाए सभी अतिथियों को छाछ वितरित की। जनअभियान परिषद के सदस्यों ने ग्राम रतनपुर में जल स्त्रोतों को संरक्षित करने की प्रेरणा दी। जल, जंगल, जमीन को संरक्षित करने, व्यक्तिगत तथा सामूहिक स्वच्छता का ध्यान रखकर पर्यावरण को बचाने की शपथ दिलाई।
बड़वाह. यात्रा के आगमन पर निकाली कलश यात्रा।
सेवा यात्रा मंगलवार सुबह लगभग 10 बजे बावड़ीखेड़ा से नगर में प्रवेश करेगी। यहां से जयमलपूरा स्थित कृषि उपज मंडी से प्रारंभ होकर यात्रा पूजा गार्डन होते हुए नगर के जय स्तंभ, मुख्य चौराहा, एमजी रोड नर्मदा भवन होते हुए काॅलेज पहुंचेगी। काॅलेज से यात्रा नावघाटखेड़ी तट पर पहुंचेगी।
यात्रा में शाम 5 बजे तक मुख्यमंत्री शिवराज सिंह चौहान के पहुंचने की संभावना है। वे नावघाट खेड़ी में आमजन सभा को संबोधित करेंगे। नर्तक संजय महाजन टीम के साथ लोकनृत्य प्रस्तुत करेंगे। गजल गायक पीनाज मसानी के आने की बात भी कही जा रही है। सोमवार शाम कलेक्टर अशोक वर्मा व एसपी डीकल्याण चक्रवर्ती ने तट पर तैयारियों का जायजा लिया। एसपी ने बताया 400 जवानों को बुलाया गया है। 2 बजे से शहर में भारी वाहनों को प्रतिबंधित कर दिया जाएगा। खंडवा जाने वाले वाहनों को इंदौर व इंदौर जाने वाले वाहनों को देशगांव से डायवर्ट करेंगे। 4 बजे से छोटे वाहनों को एक्वाडक्ट पुल से गुजारा जाएगा। कार्यक्रम के लिए लोगों को अपने वाहन नावघाटखेड़ी स्थित पेट्रोल पंप के सामने बनी पार्किंग में खड़े करने होंगे।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva